钦定古今图书集成/明伦汇编/氏族典/第088卷 > 卢贲
## 钦定古今图书集成/明伦汇编/氏族典/第088卷 > 卢贲

按《隋书卢贲传》，“贲字子征，涿郡范阳人。父光州开府、
燕郡公。贲略涉书记，颇解锺律。周武帝时，袭爵燕郡
公。后历鲁阳太守、太子小宫尹、仪同三司。平齐有功，
转司武上士。时高祖为大司武，贲知高祖为非常人，
深自推结。宣帝嗣位，加开府。及高祖受禅，命典宿卫，
寻拜散骑常侍，兼太子左庶子、左领军右将军。以谋”
废立皇太子，坐当死，除名。岁馀，复爵位，检校太常卿。
诏贲删定《周、齐音律》。未几，拜郢州刺史，寻转虢州刺
史。后迁怀州刺史。后数年，转齐州刺史。民饥，谷米踊
贵，闭人粜而自粜之，坐是除名为民。后从幸洛阳，复
本官。后数日，对诏失旨，又自叙功绩，有怨言。上大怒，
遂废于家。是岁卒，年五十四。